Diari Oficial de la Generalitat Valenciana


Sumari del DOGV 2520, del 01-06-1995 (1995/834928)

ACORD de 16 de maig de 1995, del Govern Valencià, pel qual s'aprova definitivament la modificació número 25 de les normes subsidiàries de planejament municipal de Petrer, sobre el canvi de zona verde en l'avinguda del Mediterrani.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2520

Data del DOGV
:   01-06-1995

Secció del DOGV
:   ALTRES DISPOSICIONS

Número del document
:   1995/834928


Data del document
:   19-05-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 16 de maig de 1995, del Govern Valencià, pel qual s'aprova definitivament la modificació número 25 de les normes subsidiàries de planejament municipal de Petrer, sobre el canvi de zona verda en l'avinguda del Mediterrani.   
El Govern Valencià, en la reunió del dia 16 de maig de 1995, adoptà l'acord següent:  
Vist l'expedient relatiu a la modificació número 25 de les normes subsidiàries de planejament municipal de Petrer, sobre el canvi de zona verda en l'avinguda del Mediterrani.  
Antecedents de fet  
Primer  
L'Ajuntament de Petrer, en la sessió plenària de 29 de juny de 1993, va acordar-ne l'aprovació provisional, per majoria dels seus membres, després de complir els tràmits d'aprovació inicial, el 25 de març de 1993 i d'exposició pública, per mitjà dels anuncis apareguts en el Butlletí Oficial de la Província, el 6 de maig de 1993, en el Diari Oficial de la Generalitat Valenciana, el 5 de maig de 1993, i en un dels diaris de més difusió provincial, el 30 d'abril de 1993. S'hi va presentar una al·legació que va ser desestimada.  
Segon  
La documentació està integrada per memòria justificativa, plànols d'informació i d'ordenació i normes urbanístiques.  
Tercer  
La finalitat d'aquest expedient consisteix en el canvi de qualificació d'una parcel·la de 3.500 m2 de superfície (denominada A), actualment qualificada per les vigents normes subsidiàries de Petrer, de 31 d'octubre de 1986, de sòl urbà zona verda per adaptar-ne les alineacions a les obres realitzades pel Ministeri d'Obres Públiques, Transports i Medi Ambient (MOPTMA) en la travessia de la CN-330 al seu pas per Elda i la confluència d'aquesta amb l'antiga carretera de Novelda. Es proposa la seua qualificació com a serveis privats d'interés públic (clau D) i estacions de servei (clau B2-IX). En conseqüència, es proposa la descatalogació d'una edificació existent en la parcel·la i també dels arbres que hi ha. Per tal de compensar el dèficit de zona verda que es produeix per causa de la modificació, es proposa qualificar de zona verda unes superfícies de 3.013 m2 (parcel·la B) i de 1.560 m2 (parcel·la C), actualment considerades pel planejament vigent com a sòl urbà vial públic, la primera i com a sòl urbà vial-aparcament públic, la segona.  
Quart  
Es justifica la proposta en els punts següents:  
- La parcel·la A es troba situada en una zona de baixa densitat de població en què predominen els usos terciaris i industrials que coexisteixen amb habitatges unifamiliars, per la qual cosa hi ha un superàvit en relació amb la densitat de població que hi ha. L'Ajuntament considera que la zona verda que hi ha és d'utilització dubtosa per les característiques morfològiques dels habitatges de la zona i per la seua ubicació enfront de sòls d'usos terciaris.  
- Els usos que es preveuen en la nova qualificació de la parcel·la A suposen limitacions admissibles en la zona d'ordenances on se situa i les noves zones verdes previstes (par-cel·les B i C) són necessàries per a les àrees en què es troben. Les seues qualificacions actuals són impròpies, ja que la seua situació és adjacent a equipaments docents.  
- Pel que fa a l'edificació que es proposa descatalogar, de 227 m2 de superfície, es tracta d'un habitatge unifamiliar de planta baixa, amb una antiguitat superior a 60 anys, que no té valors arquitectònics i tipològics rellevants ni característics. Pel que fa a l'arbrat, s'indica que manca d'interés ambiental ja que es tracta d'arbres poc desenvolupats per la poca distància que hi ha entre ells. Els arbres que s'han desenvolupat adequadament estan concentrats en la franja que es manté com a zona verda, per la qual cosa es considera convenient un despoblament de la parcel·la però es manté l'arbrat desenvolupat.  
- Per últim, es justifica l'eliminació dels aparcaments previstos en la parcel·la C, la qual es proposa qualificar de zona verda, en el fet que aquesta parcel·la té un ús real com a tal, com a ampliació d'una zona verda limítrofa, i en el fet que aquesta zona d'aparcaments, alhora adjacent amb la llar del jubilat i una guarderia en funcionament, no té pretensió de dur-se a terme ja que no hi ha capacitat de suport viari adequat per al funcionament correcte de l'aparcament i no és idoni crear un flux rodat intens pròxim a aquest tipus de dotació. En tot cas, hi ha àrees per a l'ús efectiu d'aparcament al començament del carrer de l'Horta i en els nous terrenys destinats a equipaments públics que s'estableixen en la modificació número 26 que s'ha tramitat paral·lelament a aquesta.  
Cinqué  
La Comissió Territorial d'Urbanisme d'Alacant, reunida en la sessió de 20 d'abril de 1994, va acordar emetre un informe favorable sobre l'aprovació definitiva de l'expedient esmentat.  
Sisé  
Consta en l'expedient un informe favorable de la Direcció General de Patrimoni Artístic de la Conselleria de Cultura de 29 de juny de 1994.  
Seté  
El conseller d'Obres Públiques, Urbanisme i Transports va emetre un informe favorable sobre la modificació per mitjà de la resolució de 19 de juliol de 1994.  
Vuité  
El Consell d'Estat va emetre dictamen favorable el 23 de març de 1995.  
Fonaments de dret  
Primer  
La tramitació es considera correcta d'acord amb el que estableixen l'article 114 per remissió del 128.1 de la Llei del Sòl de 1992 i els articles 125 i del 127 al 130 del Reglament de Planejament, per remissió del 151.2 del mateix text legal. La documentació està completa d'acord amb l'abast de la modificació plantejada.  
Segon  
Aquesta modificació qualificada de les normes subsidiàries de planejament de Petrer no comporta una disminució de les zones verdes previstes pel municipi en l'esmentat instrument de planejament general de 31 d'octubre de 1986. Efectivament, encara que es desqualifiquen 4.012 m2 de sòl destinat a zona verda aquest queda compensat amb la creació de noves zones verdes amb una superfície total de sòl de 4.573 m2 situades enfront del col·legi públic Rambla dels Molins (3.013 m2) i al costat de la guarderia Virgen del Remedio (1.560 m2). La modificació, en resum, pretén assegurar l'ús més racional de la zona verda i traslladar una part de la zona verda (3.500 m2) situada en una parcel·la de l'avinguda del Mediterrani (antiga carretera N-330) d'una superfície de 7.435 m2 de sòl, i dotar els equipaments públics esmentats d'espais verds i de recreació públics per al millor ús i gaudi dels habitants de Petrer.  
A part d'això, la justificació, abast i contingut de la modificació plantejada són tècnicament admissibles. L'alteració proposada constitueix un supòsit que es pot inscriure en l'article 129 del text refós de 1992, sobre modificacions qualificades dels instruments de planejament urbanístic.  
Tercer  
El Govern Valencià és l'òrgan competent per a la resolució d'aquest expedient, a l'empara de l'article 129 del Text Refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny, ja que la finalitat d'aquest és una diferent zonificació o ús urbanístic de les zones verdes o espais lliures previst en el pla, amb l'informe previ del conseller d'Obres Públiques, Urbanisme i Transports i del Consell d'Estat.  
Vistos els preceptes legals esmentats i la resta de normativa aplicable, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern Valencià  
ACORDA:  
Aprovar definitivament la modificació número 25 de les normes subsidiàries de planejament municipal de Petrer, sobre el canvi de zona verda en l'avinguda del Mediterrani.  
Contra aquest acord, que posa fi a la via administrativa, és procedent interposar-hi un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des del dia de la notificació o publicació d'aquest acord en el Diari Oficial de la Generalitat Valenciana.  
Abans de la interposició del recurs esmentat és requisit imprescindible que el recurrent ho comunique al Govern Valencià, de conformitat amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que s'hi puga interposar qualsevol altre recurs que s'estime oportú.  
València, 16 de maig de 1995  
El conseller secretari del Govern Valencià,  
LUIS BERENGUER FUSTER